## El Circuit Ricardo Tormo serà la seu del test femení de la Fórmula E

*** El traçat valencià acollirà, del 27 al 30 d’octubre, els entrenaments oficials de pretemporada de la Fórmula E
* El 31 d’octubre se celebrarà el test femení juntament amb el programa de la FIA ‘Girls on Track’**

El Circuit Ricardo Tormo serà la seu del segon test femení de l’ABB FIA Fórmula E ‘World Championship’, programat per al pròxim 31 d’octubre de 2025 a Cheste, dins de les jornades oficials de pretemporada del campionat.

Serà l’octava temporada que el Circuit és la seu en la qual el campionat del món de monoplaces elèctrics du a terme els seus entrenaments de pretemporada en el traçat valencià que, a més, allotja la seu logística permanent de la Fórmula E.

Així, el Circuit Ricardo Tormo acollirà, del 27 al 30 d’octubre, els entrenaments oficials de pretemporada de la Fórmula E, en els quals participaran els 20 pilots i els 10 equips que competiran en la temporada 2025/26, l’inici de la qual està prevista a São Paulo el pròxim 6 de desembre.

L’any passat va ser l’únic en el qual l’organització del campionat es va vore obligada a traslladar estes proves a Madrid amb motiu de la dana que va assolar bona part de la província de València una setmana abans de la celebració dels entrenaments.

El 31 d’octubre arribarà el torn per a les millors pilots de l’automobilisme internacional. Un total de 20 dones es posaran al volant dels monoplaces elèctrics.

Després de la primera edició celebrada l’any passat, la Fórmula E i la FIA han confirmat la continuïtat d’esta iniciativa dirigida a impulsar la presència de dones en l’automobilisme. El test disposarà del doble de temps en pista respecte a 2024 i reunirà fins a 20 pilots, amb la participació dels deu equips oficials.

Cada pilot conduirà el GEN3 Evo, el monoplaça que competix en el campionat, amb el mateix suport tècnic i operatiu que els pilots titulars.

El director general de Fórmula E, Jeff Dodds, ha indicat que “el primer test va suposar un avanç important. Enguany, amb més temps en pista, oferirem més opcions a les pilots per a demostrar les seues capacitats al volant d’un cotxe d’última generació”

Per la seua part, Pablo Martino, responsable de Fórmula E en la FIA, ha afirmat que “la primera edició va generar oportunitats per a diverses participants. Amb esta segona prova volem consolidar eixe camí. L’objectiu és continuar treballant per una major diversitat en l’automobilisme”.

El Circuit Ricardo Tormo reforça amb estos esdeveniments el seu paper com a seu de referència per a la Fórmula E i com a punt de trobada d’iniciatives orientades a la innovació i al desenrotllament de l’esport del motor.

De manera paral·lela, es desenrotllarà el programa FIA ‘Girls on Track’, amb activitats per a un centenar de jóvens de la Comunitat Valenciana. Esta iniciativa oferirà tallers, visites i partits amb pilots i equips, amb la finalitat d’acostar l’automobilisme a noves generacions.

Fecha: 11/09/2025